LX.  Monasterium Fructuariense sub beati Petri protectione recipit, bona ejus confirmat, inter quae ecclesiam S. Danielis Venetiarum enumerat, aliaque privilegia impartitur.   (Laterani, April. 6.) [CORNELIUS,  Ecclesiae Venetae  IV, 187.]
ANASTASIUS episcopus, servus servorum Dei, dilectis filiis RUFINO abbati Fructuariensi, ejusque fratribus tam praesentibus quam futuris regularem vitam professis, in perpetuum.
Piae postulatio voluntatis effectu debet prosequenti compleri, ut et devotionis sinceritas laudabiliter enitescat, et utilitas postulata vires indubitanter assumat. Eapropter, dilecti in Domino filii, vestris justis postulationibus clementer annuimus, et Fructuariense monasterium, in quo divino estis obsequio mancipati, sub B. Petri et nostra protectione suscipimus, et praesentis scripti privilegio communimus. Statuentes ut quaecunque bona, quascunque possessiones idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, opitulante Domino, poterit adipisci, firma vobis vestrisque successoribus in perpetuum et illibata serventur. In quibus haec propriis nominibus adnotanda subjunximus. In civitate Astensi ecclesiam S. Secundi; apud Sollariensem villam ecclesiam S. Joannis; apud Moroçium ecclesiam S. Blasii; apud Quadraginta ecclesiam S. Benigni, Villam Novam faloam in civitate Papiensi ecclesiam S. Matthaei, in archiepiscopatu Mediolanensi apud castrum Paternianum ecclesiam S. Nicolai. Apud castrum Cantorium ecclesiam S. Jacobi; apud Cuzatum ecclesiam S. Gervasii, in Ganne ecclesiam S. Gemuli, et ecclesiam Vulturni; in episcopatu Laudensi apud castrum Paudum ecclesiam S. Petri; in Vercellensi civitate ecclesiam Sanctae Fidis; apud Januam in capite Faris ecclesiam S. Pauli. In civitate Saonensi ecclesiam S. Georgii; in episcopatu Albensi castrum Serre-longe, et apud murum ecclesiam S. Mariae; in pago Yporiensi apud castrum Clevascium ecclesiam S. Martini; apud Ferrariam ecclesiam S. Romani. In episcopatu Bononiensi monasterium S. Bartholomaei, ecclesiam S. Petri Decaron, ecclesiam S. Mariae de Villa Nova, ecclesiam Sanctorum Simonis et Judae. Supra ripam Ticini in loco brinate ecclesiam S. Martini: in loco Paterniani ecclesiam S. Martini de Ublate, ecclesiam Danielis in Venetia, ecclesiam S. Agatae in episcopatu Tarvisino. Obeunte vero te ejusdem loci abbate vel tuorum quolibet successorum, nullus ibi qualibet subreptionis astutia vel violentia praeponatur nisi quem fratres communi consensu vel fratrum pars sanioris consilii secundum Dei timorem et beati Benedicti Regulam providerint eligendum. Electus autem a Romano pontifice aut a quocunque maluerit catholico episcopo ordinetur. Chrisma, oleum sanctum, consecrationes altarium sive basilicarum, ordinationes monachorum, qui ad sacros ordines promovendi vel clericorum monasterio pertinentium a quocunque catholico volueritis accipietis episcopo, qui nostra fultus auctoritate quae postulatur indulgeat. Id ipsum etiam de cellis sub eodem monasterio positis concedimus siquidem parochiarum ipsarum episcopi quae episcopalis officii sunt gratis et sine pravitate eis noluerint exhibere. Ad haec adjicientes statuimus ut nulli episcopo facultas sit aliqua saepefato Fructuario loco gravamina irrogare neque adversus abbatem et monachos sive clericos ejusdem monasterii excommunicationis aut interdictionis proferre sententiam. Decimas quoque reddituum de terris dominicatis quae vel apud Fructuariam, vel per alia loca a vobis vel fratribus vestris excoluntur, vel per episcopos aut episcoporum ministros exigi prohibemus. Sepulturam vero ejusdem loci liberam esse sancimus ut eorum qui illic sepeliri deliberaverint devotioni et extremae voluntati nisi forte fuerint excommunicati nullus obsistat. Decernimus ergo ut nulli omnino liceat hominum praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet molestiis fatigare; sed omnia integra observentur eorum pro quorum gubernatione et sustentatione concessa sunt usibus omnimodis profutura, salva tamen apostolicae sedis auctoritate. Si qua igitur in futurum ecclesiastica saecularisve persona, etc. Ego Anastasius catholicae Ecclesiae episcopus. Ego Odo diaconus cardinal. Sancti Sergii ad Velum Aureum. Ego Gregorius presb. cardinal. tit. Calixti. Ego Guido presb. cardinal. Sancti Chrysogoni. Ego Hubaldus presb. cardinal. tit. Sanctae Praxedis ss. Ego Manfredus presb. cardinal. tit. Sanctae Sabinae. Ego Aribertus presb. cardinal. tit. Sanctae Anastasiae. Ego Guido diacon. cardinal. Sanctae Mariae in Porticu. Ego Guido presb. cardinal. tit. Pastoris. Ego Odo diacon. cardinal. Sancti Nicolai in carcere Tulliano. Datum Laterani per manum Rolandi, presb. card. sanctae Romanae Ecclesiae et cancellarii, VIII Idus Aprilis, indictione II, Incarnationis Dominicae anno 1154, pontificatus vero dom. Anastasii papae IV, anno primo.